Anne Grete Holmsgaard (SF), 2002-04-11:
I SF er vi tilhængere af, at der er så klar en konkurrencelovgivning og så skrappe sanktioner for brud på reglerne, at det bliver meget uattraktivt at sætte den fri konkurrence ud af kraft, f.eks. ved at misbruge en dominerende stilling på markedet via karteldannelser, fusioner eller med andre virkemidler.
Vi er i forlængelse heraf tilhængere af, at prisdannelsen bliver så gennemskuelig, at såvel forbrugere som konkurrerende virksomheder har en reel mulighed for at kunne gennemskue prisdannelsen på markedet.
Vi er derfor positive over for forslaget, og ikke mindst den del af forslaget, der handler om at øge størrelsen på de bøder, der kan idømmes ved overtrædelse af konkurrencelovens bestemmelser.
Inden for de seneste par år har der været tale om adskillige sager, der har placeret Danmark særdeles negativt i forhold til billedet af fri og fair konkurrence.
Jeg tænker bl.a. på sagerne om elkartellet og på sagen om SAS og Maersk.
Som det fremgår af bemærkningerne til lovforslaget, er de faktiske bøder i dag meget små, så små, at der er tale om en overordentlig stor fristelse til at spekulere økonomisk i overtrædelser.
Det er desuden stærkt krænkende for den almindelige retsfølelse, at det er så billigt at overtræde konkurrenceloven, som det er.
Vi er derfor tilhængere af, at der bliver tale om en væsentlig skærpelse.
Umiddelbart er vi dog ikke helt overbevist om, at der lægges op til et tilstrækkeligt og tilstrækkelig præventivt niveau.
Det fremgår af bemærkningerne, at bødeniveauet skal tilnærmes det niveau, der gælder i andre europæiske lande, men ikke være så højt, at det svarer til Europa-Kommissionens bødeniveau.
Det giver selvfølgelig en pejling, men efter vores mening ikke en tilstrækkelig klar markering.
Niveauet i de europæiske lande er forskelligt, og der henvises også i bemærkningerne til den betænkning, der blev afgivet i maj 2000, hvor det siges, at det også skal afbalanceres i forhold til bødeniveauet i anden erhvervslovgivning herhjemme.
Det kunne jo godt handle om, at den på nogle områder var for svag.
Så vidt jeg husker sagen om SAS og Maersk, ville bøderne til disse virksomheder have været på ca. 10 pct. af de faktiske bøder, virksomhederne blev idømt, hvis man havde brugt den daværende danske konkurrencelov.
Det kunne i den forbindelse godt være interessant at få ministerens vurdering af, hvor meget højere han forventer at bøderne skal ligge for tilsvarende alvorlige overtrædelser.
Ud over dette finder vi i SF, at forslaget med fordel kunne udbygges på en række områder.
Vi finder således, at det vil være relevant, at der også kan idømmes bøder til de ledere og bestyrelsesmedlemmer, der direkte har indgået forbudte aftaler eller været vidende om, at sådanne aftaler er indgået.
Det er efter SF's mening vigtigt for den præventive effekt, at man som medlem af en ledelse eller en bestyrelse ved, at en overtrædelse også kan påføre én selv et økonomisk ansvar, sådan at det ikke kun er virksomheden, der skal betale, eventuelt garneret med et pænt gyldent håndtryk til den, der har ansvaret for overtrædelsen.
Vi finder desuden, at det vil være gavnligt at få strammet reglerne vedrørende fusioner, bl.a. ved en sænket omsætningstærskel.
Vi vil desuden pege på, at nogle af de forslag, Forbrugerrådet er kommet med i sit høringssvar, er meget interessante.
Prisundersøgelser og prissammenligninger kan naturligvis ikke i sig selv forhindre overtrædelser, men det er midler, der kan være med til at synliggøre konkurrenceforholdene og gøre det lettere for ikke mindst de små virksomheder og forbrugerne at gennemskue markedet.
Til slut blot en melding om, at SF i al væsentlighed
også er positive over for de øvrige forslag til ændringer, men samtidig ønsker vi en nærmere belysning af, om de små virksomheder på nogle områder kommer unødigt i klemme. Vi synes, at bl.a. Håndværksrådet peger på nogle interessante ting om mulighederne eller ikkemulighederne for at have fælles salgskontor, og der er også andre områder, vi gerne vil have uddybet under udvalgsbehandlingen.